A Bizottság határozata

(1993. július 28.)

a 339/93/EGK tanácsi rendelet 8. cikkében előírt terméklista összeállításáról

(93/583/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a harmadik országokból behozott termékek termékbiztonsági szabályoknak való megfelelősége ellenőrzéséről szóló, 1993. február 8-i 339/93/EGK tanácsi rendeletre és különösen annak 8. cikkére [1],

mivel a 339/93/EGK rendelet előírja, hogy a Bizottság a rendelet 9. cikkében említett eljárással összhangban összeállítja azoknak a termékeknek a listáját, amely termékekre a 2. cikk második francia bekezdése különösen vonatkozik;

mivel ezt a listát a termékbiztonsággal kapcsolatos tapasztalatok és/vagy szabályok alapján és a közösségi szabályok keretein belül kell elkészíteni és frissíteni;

mivel a fenti rendeletre vonatkozó előkészítő munkából és a belső határokon végzett ellenőrzés megszüntetésével kapcsolatos intézkedésekből kiderült, hogy a tagállamok különös figyelmet fordítanak a játékokra, gyógyszerekre és élelmiszerekre annak ellenőrzése szempontjából, hogy azok megfelelnek-e a termékbiztonsági szabályoknak;

mivel a játékok olyan termékek, amelyeket a fogyasztók különösen veszélyeztetett kategóriájába tartozók, azaz gyermekek használnak, akik szokásos viselkedésük során nem tanúsítanak a felnőtt fogyasztók által mutatott "átlagos gondosságot";

mivel a gyógyszerek és élelmiszerek olyan termékkategóriába tartoznak, amelyek fogyasztása közvetlenül befolyásolja a fogyasztók egészségét;

mivel ezért szükséges, hogy a játékok, gyógyszerek és élelmiszerek felkerüljenek azoknak a termékeknek a listájára, amelyekre a 339/93/EGK rendelet 2. cikkének második francia bekezdése különösen vonatkozik;

mivel az e határozatban előírt intézkedések összhangban vannak a fenti rendelet 9. cikkében említett bizottság véleményével,

ELFOGADTA EZT A HATÁROZATOT:

1. cikk

Azoknak a termékeknek a listája, amelyekre a 339/93/EGK rendelet 2. cikkének második francia bekezdése különösen vonatkozik, a következő termékkategóriákat tartalmazza:

- játékok,

- emberi felhasználásra szánt gyógyszerek,

- állatgyógyászati készítmények,

- élelmiszerek,

amelyek azok alá a közösségi szabályok alá tartoznak, amelyek legfontosabb rendelkezései tájékoztatási célból e határozat mellékletében találhatók.

2. cikk

A tagállamok e határozat értesítésétől számított egy hónapon belül tájékoztatják a Bizottságot az általuk a határozat végrehajtása céljából elfogadott rendelkezésekről.

A Bizottság tájékoztatja a többi tagállamot ezekről a rendelkezésekről.

3. cikk

Ennek a határozatnak a tagállamok a címzettjei.

Kelt Brüsszelben, 1993. július 28-án.

a Bizottság részéről

Raniero vanni d'archirafi

a Bizottság tagja

[1] HL L 40., 1993.2.17., 1. o.

--------------------------------------------------

MELLÉKLET

AZ 1. CIKKBEN EMLÍTETT KÖZÖSSÉGI SZABÁLYOK

Játékok: 88/378/EGK tanácsi irányelv [1]

Legfontosabb rendelkezések:

Az e határozat alá tartozó játékok fogalmának meghatározása a játékok biztonságára vonatkozó tagállami jogszabályok közelítéséről szóló 88/378/EGK irányelv 1. cikkében található: a fenti irányelv I. melléklete felsorolja azokat a termékeket, amelyek az irányelv szempontjából nem tekinthetők játéknak.

A közösségi szabályok előírják, hogy a játékokon vagy azok csomagolásán a 88/378/EGK irányelv 11. cikkével összhangban szerepeljen az "EK" jelölés.

Mivel az irányelv a játékként forgalomba kerülő játékokra vonatkozik, az EK jelölésnek csak:

- azokon a végtermékeken kell szerepelnie,

- amelyek kiszereléséből (a csomagolásról, a jelölésről, a címkézésről) kiderül, hogy további feldolgozás nélkül kerülnek forgalomba.

Gyógyszerek: 75/319/EGK [2] és 81/851/EGK [3] tanácsi irányelv

Legfontosabb rendelkezések:

Az emberi felhasználásra szánt gyógyszerek tekintetében a módosított 75/319/EGK irányelv 16. cikke előírja, hogy "a tagállamok megtesznek minden szükséges intézkedést annak biztosítása érdekében, hogy a bejegyzett gyógyszerkészítmények előállítása engedélyhez legyen kötve (…)", és hozzáteszi, hogy az engedélyre "szükség van a harmadik országokból a tagállamba érkező behozatal esetében is".

A módosított 81/851/EGK irányelv 24. cikke hasonlóan rendelkezik az állatgyógyászati készítményekkel kapcsolatban is.

Az engedély kiadása attól függ, hogy a gyártó és/vagy az importőr képes-e és köteles-e több vizsgálatot elvégezni annak biztosítása érdekében, hogy a behozott termékek megfeleljenek a forgalomba hozatali előírásoknak.

Mivel az engedélyezési rendszer kötelezővé teszi valamennyi importált gyógyszer módszeres vizsgálatát, a vámhatóságok az ilyen termékek ellenőrzését általában a fenti engedély meglétének ellenőrzésére korlátozhatják (a 75/319/EGK és 81/851/EGK irányelv értelmében).

Élelmiszerek: a Tanács 79/112/EGK irányelve [4]

Legfontosabb rendelkezések:

Az élelmiszerek címkézéséről, kiszereléséről és reklámozásáról szóló módosított 79/112/EGK irányelv 11. cikke kifejezetten előírja, hogy a végső fogyasztónak történő eladás előtt forgalomba hozott vagy az éttermeknek, kórházaknak, illetve közétkeztetés céljára szánt előrecsomagolt élelmiszerek külső csomagolásán legalább a 3. cikk (1) bekezdésének 1., 4. és 6. albekezdésében és – ahol szükséges – a 9a. cikkben előírt tájékoztatásnak kell szerepelnie. A kötelezően feltüntetendő adatok a következők: a termék kereskedelmi megnevezése, a minimális minőségmegőrzési időtartam vagy – gyorsan romlandó élelmiszerek esetén – a "fogyasztható…-ig" szó a dátummal, amely után a különleges tárolási és fogyasztási feltételek leírása következik, majd a gyártó vagy csomagoló, illetve a Közösségen belül székhellyel rendelkező eladó neve vagy cégneve és címe.

A 79/112/EGK irányelvben előírt egyéb címkézéssel kapcsolatos adat csak a kereskedelmi okmányokon adható meg, amely vagy az élelmiszert kíséri, vagy előzetesen, illetve a szállítással egyidejűleg kerül átadásra.

A termék kereskedelmi megnevezése, az időpont, gyártó, csomagoló vagy a Közösségen belül székhellyel rendelkező eladó nevére vagy cégnevére és címére vonatkozó minimális követelmények megléte annak biztosítása érdekében lényeges, hogy a végső fogyasztónak szánt termék címkézése a fogyasztók védelmét és tájékoztatását célzó 79/112/EGK irányelvvel összhangban történjen.

A fenti kötelező adatok meglétét a vámhatóságok ellenőrzik a következőképpen:

- figyelembe kell venniük a 79/112/EGK irányelv rendelkezéseit, különösen a termék kereskedelmi megnevezésére, a dátumra és a forgalomba hozatalért felelős személy megnevezésére vonatkozó adatokat, valamint az ott előírt, a kivételekre vonatkozó szabályokat [pl. a minőségmegőrzési időtartam feltüntetése alóli mentesítésről szóló 9. cikk (6) bekezdését];

- az ellenőrzéseket csak a végső fogyasztónak szánt, előrecsomagolt termékeken kell elvégezni [az 1. cikk (3) bekezdésének b) pontjában foglalt meghatározás szerinti "előrecsomagolt élelmiszeren" nem kell szerepelnie a 79/112/EGK irányelvben előírt minden címkézési adatnak, ha a fenti, minimális kötelező adatok a külső csomagoláson szerepelnek].

[1] HL L 187., 1988.7.16., 1. o.

[2] HL L 147., 1975.6.9., 13. o.

[3] HL L 317., 1981.11.6., 1. o.

[4] HL L 33., 1979.2.8., 1. o.

--------------------------------------------------